Parlo ciaeo 19 marzo 2017
L’arte do risseu into neuvo secolo. À Arbisseua un mosaico moderno
Andrea Acquarone
AUDIO
Aivimo lasciou o Gabriele Gelatti, do quæ emmo parlou un pâ de anni fa, co-o progetto de intervegnî in sciô risseu de l’ötöio de Sant’Emo à Santa Margaita. Oua quello mosaico o l’è comme neuvo e l’artista zeneise, tra i urtimi meistri de st’antiga arte mediterrania, o l’è derê à un progetto innovativo: un risseu de ceramica. À Arbisseua, porsupuesto.
“A cösa a l’è nasciua”, o spiega o Gabriele, “pe unna serie de combinaçioin addiciæ: l’incontro co-o Antonio Lincheri, prescidente do Circolo Artisti de Pozzo Garitta, i 60 anni do mæximo circolo, e l’idea de mostrâ comme unna nòstra tradiçion de coltua a pòsse ëse interpretâ in mainea innovativa”. De fæti o risseu che o Gelatti o l’è apreuvo à creâ in ciassa Poggi à Arbisseua, e ch’o saià pronto verso mazzo, o l’è un travaggio fæto segondo a tradiçion a ciù pua, però con un elemento despægio: incangio de prie da giæa s’addeuvia de bædiñe de ceramica de diversci coî. O disegno ascì o l’è da artista, tanto che o risseu o l’à un nomme, “Fiore di Fibonacci”, ch’o rimanda a-a geometria da natua, atro grande tema de riçerca do Gabriele.
Un tempo a-i risseu ghe travaggiava tutta a communitæ, “a mäveggia do progetto”, o l’azzonze o Gelatti, “a l’è che semmo riescii à replicâ sta dimenscion collettiva: i 10.000 becchelletti î an fæti à un à un i figgeu da scheua elementare, e tære pe-a ceramiche ne l’à fornie de badda a Cecchetto, unna dita stòrica de Viçensa, e pöi l’an cheutte inta fornaxe Mazzotti de Arbisseua. O Commun ascì o n’è vegnuo apreuvo, e fiña l’ostaia vexin a-a ciassa, a “Pignatta Rossa”, e conlaboa comme a sa: dandone da mangiâ. De sta mainea o vive ascì o spirito da tradiçion, ch’a no l’è unna cösa da tegnîla allugâ inti musei”. Coscì fito – e inte belle giornæ de arvî o cantê o saià averto a-e vixite di coioxi e di appascionæ – o patrimònio artistico de Arbisseua o saià inricchio de unna neuva giöia. Se pensemmo che ògni paise de Liguria, pöcassæ, o l’à un risseu da dâghe recatto, fòscia e amministraçioin peuan trâ inspiaçion da sta stöia: a ciave a l’è a dimenscion collettiva, a communitæ.
Lescico
Addicciæ: fortunate
Allugâ: riposta
Apreuvo: dietro
Becchelletti: sassolini
Bædiñe: sassolini
Coî: colori
Derê: dietro
Despægi: differenti
Fito: presto
Incangio: invece
Mæximo: stesso
Ötöio: oratorio
Pöcassæ: più o meno
Porsupuesto: ovviamente
Recatto (dâghe): mettere a posto
Risseu: mosaico di ciotoli
© Riproduzione riservata
ita_Latn lij_Latn vec_Latn grn_Latn lij_Latn lij_Latn lij_Latn lij_Latn eng_Latn ast_Latn lij_Latn lmo_Latn lij_Latn lij_Latn kmr_Latn lij_Latn plt_Latn lij_Latn lij_Latn lij_Latn ita_Latn ita_Latn lij_Latn bug_Latn ita_Latn